李东阳
徐州新洪诗
山根忽断水横来，谁见当时禹凿开。此地独当南北险，济川多难古今哀。丛丛怒石迎船起，拍拍惊涛打岸回。䌫卒不眠愁上下，篙师无力正摧颓。千年鬼斧遗天巧，百里山灵伏祸胎。已仗中朝天子命，兼烦东省使君才。沙沉铁锁蛟龙避，电转雷车昼夜催。直到中流无龃龉，却看高浪失崔嵬。寒泉出甃人争引，垂柳边河手自栽。贾客不须虞覆溺，暍夫终免卧蒿莱。岩收傅筑功难继，海著秦驱事可猜。莫置丰碑芳草处，恐教文字没苍苔。